РЕПУБЛИКА СРБИЈА

НАРОДНА СКУПШТИНА

Одбор за уставна питања

и законодавство

04 Број: 118-273/17

28. фебруар 2017. године

Б е о г р а д

НАРОДНА СКУПШТИНА РЕПУБЛИКЕ СРБИЈЕ

Одбор за уставна питања и законодавство Народне скупштине, на седници одржаној 28. фебруара 2017. године, утврдио је, на основу члана 15. Закона о Заштитнику грађана („Службени гласник РС“, бр. 79/05 и 54/07) и члана 48. став 1. алинеја осма Пословника Народне скупштине („Службени гласник РС“, број 20/12-пречишћен текст), Предлог одлуке о престанку функције Заштитника грађана, Саше Јанковића, који подноси Народној скупштини с предлогом да се у складу са чланом 167. Пословника Народне скупштине донесе по хитном поступку.

За представника предлагача на седници Народне скупштине одређен је Ђорђе Комленски, председник Одбора.

ПРЕДСЕДНИК

Ђорђе Комленски

П Р Е Д Л О Г

На основу чл. 99 и 138. Устава Републике Србије, члана 15. Закона о Заштитнику грађана („Службени гласник РС“, бр. 79/05 и 54/07) и члана 8. Закона о Народној скупштини („Службени гласник РС“, број 9/10),

Народна скупштина Републике Србије, на седници\_\_\_\_\_\_\_\_ одржаној\_\_\_\_\_ 2017. године, донела је

ОДЛУКУ

О ПРЕСТАНКУ ФУНКЦИЈЕ ЗАШТИТНИКА ГРАЂАНА

I

Народна скупштина констатује да су се, подношењем оставке, стекли услови за престанак функције Заштитника грађана Саши Јанковићу.

II

Ову одлуку објавити у „Службеном гласнику Републике Србије“.

РС број \_\_\_

У Београду, \_\_\_\_2017. године

НАРОДНА СКУПШТИНА РЕПУБЛИКЕ СРБИЈЕ

ПРЕДСЕДНИК

Маја Гојковић

О Б Р А З Л О Ж Е Њ Е

Чланом 99. став 2. тачка 5. утврђено је да Народна скупштина бира и разрешава Заштитника грађана, и надзире његов рад.

Чланом 138. став 3. Устава Републике Србије, утврђено је, да Заштитника грађана бира и разрешава Народна скупштина, у складу са Уставом и законом.

Чланом 15. став 1. Закона о Заштитнику грађана („Службени гласник РС“, бр. 79/05 и 54/07), утврђено је, да у случају оставке Заштитника грађана, Народна скупштина без расправе доноси одлуку којом констатује да су се стекли услови за престанак функције.

Заштитник грађана, Саша Јанковић поднео је, дана 7. фебруара 2017. године, оставку заведену под бројем 118-273/17, на функцију Заштитника грађана, чиме су се стекли услови за доношење ове одлуке.

Одбор предлаже да се Предлог одлуке, у складу са чланом 167. Пословника Народне скупштине, донесе по хитном поступку, због потребе да Народна скупштина што пре донесе одлуку којом констатује да су се стекли услови за престанак функције Заштитника грађана, посебно имајући у виду одредбу члана 15. став 2. Закона о Заштитнику грађана којом је утврђено да правне последице престанка функције наступају од дана доношења одлуке Народне скупштине.